





CUGETARI 

Lemnul acesta greu, însângerat, poartă-l pe umerii tăi 
către afară şi către împărăția 

dinlăuntrul inimii, 

căci nu-i alt drum! 


Totdeauna vei pătimi, cât trăieşti şi nu eşti fără vină, iată zilele 
tale, 

aminteşte-ți! 

Bucură-te şi nu te răzvrăti împotriva pătimirii tale, 

bea paharul cu fiere, te vor adăpa cu oțet, suliți au pentru inima 
ta, 

ascuțite! 


Gata este suferința în toată vremea şi te aşteaptă în tot locul! 
Nu-ţi vinde sufletul pentru puţină bucurie! 


Daniel Turcea 








+ Preasfinţitul Părinte Vasile, fost epis- 
cop vicar al Arhiepiscopiei Vadului, Fe- 
leacului și Clujului, a trecut la cele 
veşnice la vârsta de 72 de ani în ziua de vi- 
neri. Inmormântarea va avea loc luni, 11 oc- 
tombrie 2021. S-a impus prin bunătate, înţe- 
lepciune, răbdare şi exemplu personal. A fost 
pe rând preot celib, monah şi stareţ la Nicula, 
exarh, apoi episcop vicar al Clujului. Acum 2 
ani s-a retras din activitatea administrativă. 
(sursa: basilica.ro) 


+ Vremea aceasta s-a făcut 
vreme de înmulțită rugăciu- 
ne pentru toţi cei care trec 
prin greul bolii şi mai ales 
pentru fraţii noştri din obşte 
(îi ştie Dumnezeu pe fiecare 
cu numele). Sf. Nichifor să-i 
întărească fizic, dar mai ales 
sufleteşte! 





+ Raclele cu moaştele Sfintei Parascheva 
şi cele ale Sfântului Gheorghe Pelerinul 
au fost scoase vineri dimineaţă în curtea Cate- 
dralei din lași şi aşezate spre închinare. Cre- 
dincioşi din toată ţara se vor putea închina 
timp de o săptămână. (sursa: basilica.ro) 





e recomandă 





Sfinţii [ari Mucenici Romanov - Când pietrele vorbesc 


Cartea are la bază scrisori, mărturii, jurnale, memorii şi alte texte esenţiale şi nepu- 
blicate până acum, care prezintă o biografie unică şi obiectivă a ţarului Nicolae al II- 
lea și a familiei sale. Un portret plin de viaţă al Ţarilor Mucenici reiese din scrierile 
lor personale şi din ale celor care au trăit foarte aproape de ei. 


EEOSEUNI LL LARI-MUCENICG 


ROMANOV 


CAND PI E IL R.E LE VO RBS 


„Curând va veni primăvară să ne încălzească inimile. Mai întâi calea crucii şi apoi 
bucurie şi desfătare. Viaţa aici e nimic - veşnicia e totul, iar noi trebuie să ne pregă- 
tim sufletele încă de acum pentru Impărăţia Cerurilor. Până la urmă, nimic nu e 
atât de îngrozitor şi chiar de ne vor lua totul, nu ne pot lua sufletele.” 





Aşteptăm întrebările, sugestiile şi eventualele colaborări pe adresa revista.maximina(0o gmail.com sau la tel. 0734.194.372. 
Mulţumim tuturor pentru rugăciuni şi ajutor financiar. 

MILA - scăpare din cosmarul lumii 


Cuvânt al Părintelui 
Nicolae Steinhardt 


Mia e unul din termenii cei mai 


folosiţi în cuprinsul Sfintei Scripturi 
şi îndeosebi în Noul Testament, dar 
și în slujbele Bisericii, în rugăciunile 
publice şi particulare. Prin acest 
cuvânt intrăm în contact nemijlocit 
cu însuși miezul credinţei noastre, 
cu adâncul ei cel mai tainic. In 
Evanghelii mila este pomenită de 
câteva zeci de ori. În pericopa de 
azi, ca şi în multe alte împrejurări, 
Mântuitorul săvârşeşte înspăimân- 
tătoarea minune a învierii tânărului 
din Nain deoarece I s-a făcut milă 
de văduva care-şi ducea singurul fiu 
la groapă. 


Dar să vedem ce semnifică o expre- 
sie atât de dragă Evangheliilor şi 
Bisericii, atât de uzuală în vocabula- 
rul creştinesc de toate zilele. 


Mila, mai întâi, nu trebuie confun- 





dată cu milostenia, cu pomana. Po- 
mana e una din formele pe care le 
poate lua mila, dar aceasta stă nes- 
pus mai sus, căci mila e o stare 
harică. Ea cuprinde mai multe 
simţăminte nobile și frumoase 
precum: bunătatea, iubirea, priete- 
nia, sensibilitatea, afecțiunea, mă- 
rinimia, frăția, bunăvoirea. Dar nu 


e e Mila presupune facultatea 
de a te părăsi şi a lua locul 
altuia, fără a-l judeca. 


se confundă cu niciunul din ele. Le 
împreunează, dar le şi depăşeşte. 
Este o sim-patie, o com-pătimire, o 
com-pasiune. lar elementele acestea 
de comupune (sim, com) dezvăluie 
tocmai părtăşia, capacitatea de 
a ieşi din tine însuţi, de a iubi pe 
semenul tău nu numai ca pe tine 
însuţi, ci chiar mai mult decât pe 
tine; de a te substitui lui, de a simţi 
și a suferi întocmai ca el, devenind 
oarecum una cu el. Pe scurt, mila 
presupune facultatea de a te părăsi 
şi a lua locul altuia, fără a-l judeca. 


Mila, stare sufletească întru totul 
superioară, e de fapt un simţământ 
divin-omenesc (nu ne spune Scrip- 
tura că izvorul ei este de la Dumne- 
zeu ?) Ea se combină cu însuşiri ca: 
atenția (căci e nevoie de atenţie la 
cei din jurul tău), sensibilitatea 
(putinţa de a te vedea pe tine în lo- 
cul celuilalt), conştiinţa vie a frăției 


CUVIOSUL GHERONTIE cel nebun pentru Hristos 


(13 octombrie 2018) 
„Rareori Cuviosul îţi vorbea pe faţă; pedagogia lui era fină și se baza pe exem- 
plul personal. Nu îţi spunea să faci aia sau ailaltă, nu te certa când greşeai, ci 
ușor, cu mare delicateţe te învăţa cum trebuie să procedezi. Erau şi momente 
extrem, extrem de rare în care îți spunea exact ce ai de făcut. Un astfel de mo- 
ment a fost acum câţiva ani, atunci când l-am întrebat cum să fac să mă rog 
când sunt la muncă, pentru că toată atenţia mea este îndreptată spre rezolva- 
rea problemelor de serviciu. «Da, dragă, trebuie să te rogi şi-apoi să mun- 
cești, şi-apoi iarăşi să te rogi şi iar să munceşti!» mi-a spus foarte serios, iar 
eu am continuat: «Și când mă rog, să îmi fac şi cruce?». «Ha, Ha, ioai, dragă, 
da” te-ai gândit mult?! Vrei să zică ăia că eşti mai nebun ca mine?!», a ter- 
minat Cuviosul, revenind la purtarea sa obişnuită.” 








care ne leagă în clipe grele de aproa- 
pele nostru. 


Mila nu se dăruie din pricina unor 
merite ale celuilalt. Ea presupune un 
raport personal cu omul de lângă 
tine, o dispoziţie care nu se poate ivi 
decât într-o fiinţă în stare a înţelege 
o altă fiinţă, capabilă a participa la 
durerea ei. Mila este o ieșire din si- 
ne, o operaţie pe care Hristos o reco- 
mandă tuturor ucenicilor Săi. Harul 
milostivirii depășeşte ceea ce suntem 
obişnuiţi a numi „sentimente bune și 
frumoase”. Ea e dincolo de virtute şi 
dreptate. Dreptatea e logică, mate- 
matică, e cantitativă şi raţională; 
mila e de pe alte meleaguri, se înru- 
deşte cu Lumina necreată, cu energi- 
ile divine, cu adâncurile de nepă- 
truns ale firii omeneşti în care sălăş- 
luieşte un strop de suflu divin. 


Domnul, spunând: „fiţi milostivi, 
precum şi Tatăl vostru este milos- 
tiv”, adevereşte că mila e dincolo 
de limitele lumii şi că, însu- 
şindu-şi-o, oamenii de fapt se 
îndumnezeiesc, își dau în vileag 
obârşia divină. 


Mila este contrariul contabili- 
tăţii, care-i treaba demonului. Acela 
socoteşte întruna, drămuiește, cân- 
tăreşte, nu iartă, nu şterge, nu uită 
nimic. Hristos cel milostiv, cu un 


singur cuvânt şi dintr-odată anulea- 
ză păcatele unei vieţi întregi (să ne 
amintim de femeia păcătoasă, de 
vameșul Zaheu, de tâlharul cel 
bun!). Contabilitatea, adevărată ma- 
șină de calculat, e mecanică, neîndu- 
plecată, înspăimântătoare: în regis- 
trul ei nu se poate schimba nicio ci- 
fră, totul e încremenit pe veci. Mila, 
opusul ei, e mereu gata să uite, 
să ierte, să treacă cu vederea. 
Milos cu adevărat e un Simon din 
Cirene, care a luat voluntar crucea 
Domnului, sau Veronica, din fire 
miloasă, care neputând face altceva, 
a şters măcar cu mahrama ei sudoa- 
rea de pe Sfânta Faţă a Oropsitului. 


În milă se întrunesc însuşiri diferite 
ale omului, chiar opuse: curajul şi 
blândeţea, avântul şi răbdarea, in- 
dignata revoltă şi duioşia. Milosti- 
vul e totodată cavaler rătăcitor, ple- 
cat în lume să îndrepte nedreptăţile 
şi silniciile şi călugăr-infirmier într- 
un spital de leproşi. Căci tot omul 
lovit de soartă e un fel de lepros. 


Într-atât e de diferită mila față de 
lume, de obiceiurile şi legile ei de 
aramă, încât de cele mai multe ori 
provoacă nu numai neînţelege- 
re, ci şi ostilitate, dacă nu chiar 
dispreţ, batjocură, sarcasm. 
Don Quijote — EI Cristo Espanol — şi 
Idiotul lui Dostoievski iscă râsul şi 


uimirea. Și este de crezut că Domnul 
a stârnit ura saducheilor, fariseilor şi 
romanilor, nu numai pentru că afir- 
mase că EI şi Tatăl una sunt, ci şi 
prin toate faptele Sale de milă, ierta- 
re și compătimire. Nu numai că Se 
numea pe Sine Fiul lui Dumnezeu, 
dar Îşi spunea și Fiul Omului. Aceas- 
tă înfrățire cu cei obidiţi, această 
totală dăruire de Sine celorlalţi, 
această intimitate cu cei bolnavi şi 
necăjiţi îi va fi scos poate mai înver- 
șunat din răbdări și din ţâţâni pe 
farisei decât proclamarea originii 
Sale dumnezeieşti. Nimic nu ni se 
pare mai scandalos, nu ne buimăceş- 
te şi nu ne îndârjeşte mai aprig, decât 
bunătatea gratuită, decât insul în 
stare a făptui ceea ce nouă ne stă 
peste putinţă. 


Ce lucru mai de preţ am putea cere, 
ce ne-ar face mai conştienţi de tică- 
loşia condiţiei noastre omeneşti, de 
neapărata nevoie a milostivirii Dom- 
nului? Creșştinului, mila îi este 
suflet din sufletul său: pe plan 
orizontal o practică faţă de aproape- 
le său necăjit. Pe plan vertical o cere 
lui Dumnezeu din toată vârtutea 
inimii şi cugetului său. Ce altceva ne 
mai poate trezi din coșmarul unei 
lumi unde toţi par a se strădui să 
adeverească înfiorătoarea zicere a lui 
Sartre: ceilalţi, iată iadul? 





IMitropolitul Neofit de Morfou s-a întâlnit odată cu Sf. 
Iacov Tsalikis (ale cărui moaşte se află la mănăstirea 
Sf. David din Evia), iar acesta i-a povestit despre o mi- 
nune care îi s-a întâmplat: 


„Într-o zi, citeam din Sf. Scriptură și am ajuns la pasajul: 
«In casa Tatălui Meu multe locaşuri sunt» (loan 14, 2). 
Dar nu puteam să-l înţeleg. Și îmi ziceam: «Hristoase al 
meu, cum pot să fie în Rai mai multe mănăstiri şi mai 
multe locaşuri?». Şi atunci, deodată am fost răpit în duh 
și m-am aflat în faţa porţilor Raiului, într-o grădină ma- 
re. Şi pe cine am văzut în faţa porţilor, aşteptând pe ne- 
vrednicul Iacov? Pe Sf. Serafim de Sarov! 


Iar acesta mi-a zis: «Vino, părinte Iacov! De vreme ce ai 
cerut aceasta, Domnul cerului şi al pământului m-a tri- 
mis să-ți arăt dumnezeieştile locaşuri.» 


Şi m-am aflat apoi într-o pajişte fără sfârşit, învăluită de 
o lumină minunată alb-albăstruie. Această lumină era 
plină de cunoaştere şi orice doreai să afli, auzeai apoi în 
inima ta, ca răspuns la orice întrebare. lar pajiştea era 
plină de margarete şi de stânjenei albaştri, toate atât de 
mari şi de minunate! Sf. Serafim a început să meargă și, 
cum nu era nicio cărare, a pășit printre acele flori cereşti. 


Cum arată RAIUL? 


— > => 


O vedenie a Sf. Iacov Tsalikis 


Eu am stat. El s-a întors spre mine şi m-a chemat: « Vino, 
părinte Iacov». «Nu vin! », i-am spus. «De ce nu vii? 
Doar sfinția ta ai cerut să vezi!». «Nu pot să calc pe flo- 
rile acestea frumoase şi să le stric!», a fost răspunsul 
meu. Și atunci zâmbind, Sf. Serafim mi-a zis: « Vino, pă- 
rinte! Aceste flori nu sunt ca cele de pe pământ. Ele sunt 
cereşti şi veşnice, nu se rup. Priveşte la cele pe care am 
călcat!». Şi aşa era: florile pe care călcase sfântul, se ridi- 
cau degrabă fără vreo vătămare. Aşa că am prins şi eu 
curaj şi am început să merg alături de el. 


Atunci am văzut locul unde stau mucenicii, apoi locul 
cuvioşilor, al ierarhilor, apoi preoţii, cântăreții, și fiecare 
suflet drept, toţi învăluiţi într-o negrăită lumină. Iar lu- 
mina era plină de cunoaștere şi ei se hrăneau cu ea și 
aflau răspuns la toate întrebările. Și aflau încă mai mult 
decât cereau şi decât se gândiseră vreodată să întrebe. 
Cele pe care le aflăm aici pe pământ sunt doar o părticică 
neînsemnată din cele ce se descoperă în Ceruri. 


De aceea trebuie să ne pregătim de aici să trăim în Cer, 
chiar dacă de multe ori înseamnă o viaţă totală opusă 
faţă de cea pe care o duce lumea. Să preferăm Raiul ori- 
cărei plăceri lumești, căci nebuni am fi să alegem altceva, 
când am aflat ce ni se pregăteşte dincolo.” 





Mă implic în mai multe 
proiecte pentru a ieşi 


din zona de confort. 





INTERVIUL SĂPTĂMÂNII 





Pasiunea pentru 
MUZICA PSALTICĂ 


După cum am scris deja săptămâna 
trecută, grupul psaltic „Sf. loan 
Damaschin” a participat la sfâr- 
şitul lunii septembrie la un festival 
de muzică sacră în Polonia şi a obți- 
nut locul III. Dincolo de bucuria de 
a şti că frații noştri au fost apreciați 
şi la nivel internațional, ne-am 
gândit să intrăm puțin în culise şi 
să aflăm mai multe de la Andrei 
Popescu (student la Medicină), 
unul dintre membrii acestui grup, 
care face parte din strana fraților 
de la Bisericuţă. 


Ce fel de festival a fost cel la care aţi 
participat şi ce ați cântat? 


Concursul la care am participat a 
fost unul de muzica sacră, ce a avut 
loc în Bialystok, Polonia. Fiecare cor 
a trebuit să parcurgă două etape, 
prima fiind un concert în Varşovia, 
iar a doua, concursul propriu-zis. 
Repertoriul nostru a fost compus 
din 5 piese: Troparul Sf. Luca al 
Crimeei; Aliluia pe glasul al 6-lea 
(piesă care a impresionat atât publi- 
cul, cât şi pe noi, cei care am inter- 
pretat-o); Marie! pe glasul as 3-lea 
(piesă cântată în limba greacă); 
Născătoare pe glasul întâi şi, nu în 
ultimul rând, Sfinte Dumnezeule. 
Am spus cu atâta siguranţă că ne-a 
impresionat Aliluia şi pe noi, deoa- 
rece îmi amintesc de cum ne plim- 
bam prin capitală şi din când în 
când auzeam melodia îngânată fără 
vreun alt motiv, decât de dragul pe 
care îl aveam pentru aceasta. Trebu- 
ie să recunosc că pentru mine se află 
pe acelaşi loc şi Născătoare. 


De câți ani eşti în grup şi ce înseam- 
nă a putea face parte din el, ca 
muncă? 


Fac parte din acest grup de aproxi- 
mativ 5 ani, încă de pe vremea în 
care era dirijor Daniel Alb. Bineînţe- 
les, participarea la concerte și orice 








alt fel de eveniment presupune 
multe ore rupte din timpul li- 
ber pentru a face repetiţii. De 
multe ori evenimentele aveau loc în 
cele mai aglomerate momente. Spre 
exemplu, repetițiile pentru concerte- 
le de Crăciun, de cele mai multe ori, 
au avut loc în perioada tezelor, iar 
acum, înainte şi în timpul sesiunii. 
Asta o spun, fiind student. Cu atât 
mai greu este pentru cei care au un 
loc de muncă, au un program mai 
încărcat. Insă bucuriile, darurile 
pe care le-am căpătat pentru 
munca depusă au făcut ca toate 
cele enumerate mai sus să pară 
nimicuri. Faptul că îmi pot dezvol- 
ta această ramură artistică, faptul că 
pot arăta muzicii pasiunea pe care i- 
o port şi pot contribui la slujirea în 
Biserică, înseamnă foarte mult pen- 
tru mine şi fac ca greul ce trebuie 
dus să pară mai mic. 


Pandemia a adus restricţii şi în ce 
priveşte concertele, dar voi ați găsit 
alte nişe. Ce aţi făcut în ultimul an 
şi jumătate ca grup? 


De când a început pandemia, activi- 
tatea noastră s-a schimbat destul de 
mult. Cel mai tare s-a simţit aceasta 
Crăciunul trecut când nu am mai 





putut ţine un concert de colinde ca 
pe vremuri, ci am colindat în biserici 
în grupuri restrânse. Ne-am axat 
mai mult pe activităţi care să nu în- 
calce regulile impuse. De exemplu, 
am făcut înregistrări pentru un CD 
care să conţină câte o cântare a Ve- 
cerniei pe fiecare glas. Acest concurs 
în Polonia a fost prima activitate 
asemănătoare concertelor pe care le 
țineam mai demult. 


Cum se împacă viaţa ta de student 
medicinist şi implicat şi în ASCOR, 
cu prezenţa în grup? Mai ai timp? 


Mereu am admirat persoanele poli- 
valente, aşa că încerc să le urmez 
exemplul şi să mă dezvolt pe mai 
multe laturi. Bineînţeles, nu am 
mereu timp să le fac pe toate şi tre- 
buie să dau prioritate activităţii mai 
importante, mai ales în sesiune. Pe 
lângă aceasta, mai este un lucru pe 
care îl consider important şi pentru 
care mă implic în mai multe proiec- 
te. E vorba de a încerca să ieși din 
zona de confort. Cred că este un 
exerciţiu foarte bun pentru oricine. 


Iți mulțumim şi vă dorim să vă pli- 
niți în continuare misiunea de pro- 
povăduire a credinţei prin muzică! 


Calendarul mărturisitorilor 


ION IOANID 


(t12 octombrie 2003) 





EVADATUL 
din „Gulag” 





ee 


Care dintre oameni ne-ar putea aresta sufletul? 


Ia Ioanid s-a născut la 28 mariie 


1926 în comuna Ilovăţ, judeţul Me- 
hedinţi (tatăl fiind boier şi ministru). 
La botez l-a avut ca naş pe poetul 
Octavian Goga, cu care tatăl lui a fost 
prieten nedespărţit de-a lungul în- 
tregii vieţi. A urmat liceul la Bucu- 
rești şi apoi s-a înscris la Facultatea 
de Drept, dar în anul III a fost exma- 
triculat din cauza „originii sociale 
nesănătoase". 


În 1049 a fost arestat şi anchetat 
pentru o presupusă acţiune de spio- 
naj, dar după câteva zile a fost pus în 
libertate, din totală lipsă de probe. 
Securitatea fusese de abia înfiinţată, 
prin reorganizarea serviciului Sigu- 
ranţei Statului, şi nu îşi definitivase 
încă metodele de acţiune. În iulie 
1952 este însă arestat din nou, de 
această dată judecat şi condamnat la 
20 de ani muncă forţată. După un 
scurt popas în Jilava şi Oradea, este 
trimis, împreună cu un lot numeros, 
la mina de plumb de la Cavnic, unde 
va fi părtaş la un eveniment unic. 


La 6 iunie 1953 s-a produs cea mai 
spectaculoasă evadare dintr-o 
colonie de muncă în care lu- 
crau deţinuţi politici. Este vorba 
despre evadarea a 14 deţinuţi (între 
care şi Ion Ioanid) care lucrau la mi- 
na de plumb Cavnic. Şi mai extraor- 
dinar, şi de neînțeles pentru Securi- 
tate, a fost că în aceeaşi zi, cu câteva 
ore mai devreme, trei deţinuţi de la 
mina Valea Nistrului au reuşit şi ei 
să evadeze. Evadarea de la Cavnic 
este spectaculoasă şi prin faptul că 
unii dintre evadați au reuşit să rezis- 
te în libertate câteva luni. Ideea unei 
evadări a aparţinut unui grup de 
deţinuţi care lucrau la Baia Sprie. 
Când aproape întregul plan era gata, 
au fost mutaţi la mina Cavnic. Aici 


au reluat planurile de evadarea, co- 
optând și noi membri în grup. 


Evadarea s-a produs la ieşirea din 
mină, la staţia Rainer. Cei 14 s-au 
îmbarcat în 2 corfe. Primii 6, aflaţi în 
prima corfă, i-au imobilizat pe gardi- 
anul şi pe muncitorul civil care pă- 
zeau ieşirea. Reuşind să depăşească 
acest obstacol, au urcat pe nişte scări 
și au ieşit în pădurea care înconjura 
lagărul. Deşi își propuseseră să fugă 
în grup, după evadare nu s-a mai 
găsit, așa încât de unul singur, sau în 
grupuri mai mici, au încercat să se 
îndepărteze cât mai mult de colonia 
de muncă. Majoritatea au fost prinşi 
în zilele următoare. 


Însă Ioanid a rezistat, încercând să 
găsească o modalitatea de a ajunge 
la Bucureşti. Cu ajutorul unei preot 
din Iacobeni, a urcat într-un tren 
spre Bucureşti, la 18 zile după evada- 
re. Aventurile sale în Bucureștiul 
împânzit de Securitate, dar şi de ti- 
nerii din toate ţările participanţi la 
„Festivalul Mondial al Tineretului” 
sunt pagini dintr-un roman de aven- 
turi. Prieteni şi cunoştinţe l-au as- 
cuns şi i-au oferit sprijin. A stat as- 
cuns în diverse case, a mers pe străzi 
şi a intrat în dialog cu participanţii la 
festival, mergând la ştrand, ba chiar 
s-a angajat pe un şantier la Dră- 
găşani, timp de câteva săptămâni. 


La 13 septembrie 1953 Ioanid era 
arestat în Bucureşti, apoi trimis la 
Securitatea din Baia Mare unde se 
afla tot grupul „evadaţilor”. In urma 
procesului a primit cea mai mare 
condamnare, executând 12 ani de 
închisoare, în cele mai grele temnițe. 


Unul dintre camarazii săi de evadare 
avea să spună ulterior: „Sensul şi 
substratul acestei evadări a fost al- 


E 


tul: am vrut şi noi o dată, în te- 
roarea şi-n spaima aceea care 
domnea peste tot, mai ales în 
închisoare, să demonstrăm că 
totuşi nici acest ermetism co- 
munist nu este chiar total. 
Această evadare era mai mult o 
acțiune de protest, decât redobândi- 
rea libertății, pentru că şi aşa ştiam 
că nu vom putea face mare lucru cu 
libertatea.Credeam că vom fi prinşi, 
dar ne-am asumat în mod deliberat 
şi conştient tot ce trebuia să urmeze, 
toate consecințele, şi chiar scontam 
pe lucruri foarte grave şi definitive, 
chiar că, prinşi fiind, ne-ar putea 
executa.” 


Va fi eliberat în 1964, o dată cu elibe- 
rarea generală a tuturor deţinuţilor 
politici, iar după cinci ani, în 1969, 
reuşeşte să emigreze în Germania, 
unde i se acordă azil politic. Stabilit 
la Munchen, lucrează în primul an ca 
muncitor necalificat. La circa un an 
de la stabilirea sa în Germania, a fost 
angajat de Departamentul Românesc 
al postului de radio Europa Libe- 
ră, de la microfonul căruia s-a adre- 
sat timp de aproximativ 24 de ani 
românilor, informându-i şi îmbărbă- 
tându-i. Ion Ioanid s-a stins din via- 
ţă în octombrie 2003, la Munchen, 
departe de ţara în care — şi pentru 
care — a suferit. 


Monumentala sa operă, Închisoa- 
rea noastră cea de toate zilele, 
pe care ne-a lăsat-o moștenire, nu 
este doar literatură, sau nu este în 
primul rând literatură, ci un docu- 
ment cutremurător, scris de o perso- 
nalitate fără reproş a detenţiei politi- 
ce. Deşi reconstituie o tragică pere- 
grinare, deşi face un recurs dureros 
la memorie, nici o urmă de patetism, 
nici o notă de patimă, nici o tendinţă 
de literaturizare ieftină nu îşi găsesc 
locul în acest adevărat roman-fluviu, 
scris de cel pe care criticii l-au numit 
„un Soljeniţin român”. 








VREMURI DE MĂRTURISIRE 





SFINŢII 26 de MUCENICI 


de la Mănăstirea Zografu 
(10 octombrie 1276) 


A 

I. anul 1274, la Sinodul de la Lyon, 
câțiva reprezentanţi ai Bisericii Or- 
todoxe, mânaţi cu sila la discuţii de 
împăratul bizantin Mihail al VIII-lea 
Paleologul, au acceptat unirea cu 
Biserica Catolică. Impăratul credea 
că în acest fel va obţine ajutorul mi- 
litar al Occidentului în faţa pericolu- 
lui turcesc tot mai ameninţător. Însă 
monahii athoniţi (dar nu numai ei) 
au înțeles pericolul acestei uniri 
pentru credinţa ortodoxă şi s-au ri- 
dicat împotriva ei. 


Hotărât să impună cu forţa unirea 
Bisericilor, împăratul a înăbușit cu 
asprime orice împotrivire şi a trimis 
soldaţi în Sfântul Munte, pentru a-i 
supune pe monahii care nu voiau să 
recunoască această unire. Când s-au 
apropiat de Mănăstirea Sfântului 
Mare Mucenic Gheorghe, care se 
numește şi Zografu, stareţul acestei 
mănăstiri, Cuviosul Toma, ce aflase 
cu câteva zile mai înainte de năvăli- 
rea lor în Sfântul Munte, era întărit 
de următoarea minune: 


Un monah bătrân şi îmbunătăţit 
trăia în via mănăstirii și avea în chi- 
lia sa o icoană a Maicii Domnului, 
înaintea căreia în fiecare zi citea Im- 
nul Acatist al Bunei Vestiri. Atunci 
când soldaţii împreună cu catolicii 
au năvălit în Sfântul Munte, acest 
bătrân, rugându-se după obiceiul lui 
înaintea icoanei Maicii Domnului şi 
zicând : „Bucură-te, Mireasă ne- 
nuntită!”, a auzit din sfânta icoană 
următoarele cuvinte: 


- Bucură-te şi tu, bătrâne! Dar fugi 
repede de aici şi spune fraților din 
mănăstire să se zăvorască, deoare- 
ce catolicii au năvălit în acest loc 
binecuvântat de mine şi sunt deja 
aproape. 


Când bătrânul a pornit spre mănăs- 
tire ca să vestească ceea ce i-a po- 
runcit Apărătoarea Athosului, icoa- 
na, prin mijlocirea unei negrăite 
puteri, l-a depăşit, a mers singură în 
mănăstire şi s-a aşezat deasupra 
porţilor. Când a ajuns şi bătrânul la 
porţi, a văzut deasupra lor sfânta 
icoană, s-a minunat și a povestit 


tuturor despre descoperirea ce i se 
făcuse. Auzind această veste, mulţi 
monahi au fugit în munţi, însă două- 
zeci şi şase dintre ei s-au retras în 
turnul mănăstirii, primind de la 
Dumnezeu înştiinţarea că venise 
clipa să dobândească cununa muce- 
niciei. 


Linguşirile şi sofismele latinilor şi 
ale aliaţilor lor greci, prin care încer- 
cau să-i convingă să se învoiască la 
unirea cu Roma au fost zadarnice, 
căci sfinţii mărturiseau cu hotărâre 
că Hristos era singurul cap al Biseri- 
cii. Aceste cuvinte ale fericiţilor băr- 
baţi au fost atât de neplăcute catoli- 
cilor, încât alergând, au dat foc din 
toate părţile sfintei mănăstiri. Cu- 
vioşii s-au urcat în turnul mănăstirii 
și fiind înconjurați de foc, au înălţat 
către Hristos Dumnezeu ultima lor 
rugăciune. lar la sfârşitul acestei 
rugăciuni s-a auzit un glas din cer: 


- Bucurați-vă şi vă veseliţi, că plata 
voastră multă este în ceruri! 


Astfel, fericiţii Părinţi şi-au dat su- 
fletele lor în mâinile lui Dumnezeu. 
Au fost omorâţi prin foc la anul 
1276. Sfinţii Mucenici Zografiți sunt 
26 la număr, dintre care 22 de mo- 
nahi şi 4 laici. Intr-un manuscris 
vechi din Sf. Munte au rămas scrise 
numele monahilor: Toma, Varsa- 
nufie, Chiril, Miheea, Simon, Ilari- 
on, Iacov, lov, Ciprian, Sava, Iacov, 
Martinian, Cosma, Serghie, Mina, 
Iosif, Ioanichie, Pavel, Antonie, Efti- 
mie, Dometian şi Partenie eclesi- 
arhul. Ultimul dintre ei, Partenie, a 
rămas viu în turnul cel înfierbântat. 
După ce prigonitorii au plecat, cei- 
lalţi monahi s-au întors în mănăstire 
şi l-au aflat pe Partenie viu. EI le-a 
povestit toate cele ce s-au întâmplat 
în turn. După ce a mai trăit treizeci 
de zile, şi-a încredinţat sufletul lui 
Dumnezeu pe 10 noiembrie şi a luat 
cununa muceniciei împreună cu 
fraţii săi deja adormiţi. 


Turnul unde au mărturisit Sfinţii 
Cuvioşi Mucenici şi unde a rămas 
întreagă şi nestricată icoana făcătoa- 
re de minuni a Maicii lui Dumnezeu 
„Inainte-vestitoarea” s-a păstrat în 





parte până în 1873. Deoarece turnul 
se primejduia să cadă de mulțimea 
anilor, se impunea dărâmarea lui. 
Dar pentru a fi păstrată amintirea 
nevoinţei martirice a mucenicilor, 
toţi fraţii Mănăstirii Zografu au ho- 
tărât într-un gând să ridice în acelaşi 
loc un turn mai mic, lucru care s-a şi 
întâmplat chiar în acelaşi an. Turnul 
cel nou trebuia să fie sfinţit în ziua 
pomenirii mucenicilor. Noaptea, în 
timpul slujbei de priveghere, când a 
început să se citească viaţa lor, dea- 
supra bisericii s-a arătat un stâlp de 
foc. Acesta a luminat mănăstirea şi 
toată împrejurimea cu o lumină atât 
de puternică, încât se puteau zări şi 
cele mai mici lucruri. După câteva 
minute, stâlpul de foc s-a mutat dea- 
supra turnului. Apoi a început să se 
înalțe și, prefăcându-se în formă de 
cerc, a încununat de sus ca o cunună 
turnul şi locul unde au fost martiri- 
zaţi Sfinţii Mucenici. Această preas- 
lăvită minune a continuat aproxima- 
tiv 15 minute. Martori ai acestei mi- 
nuni au fost părinţii și fraţii mănăs- 
tirii, dar şi mulţi dintre închinători — 
pustnicii şi locuitorii schiturilor 
dimprejur, care veniseră la Zografu 
pentru praznic. Astfel, Dumnezeu a 
arătat lămurit tuturor cât de bine- 
plăcută [i este nevoinţa acestor lup- 
tători pentru credinţa cea adevărată 
și credincioşia lor faţă de Sfânta Bi- 
serică Ortodoxă. 


Să avem rugăciunile lor! 


I.G. 





Oare istoria se repetă? Cam da... 


Întrebarea de fapt este: ce învăţăm 
din ea, dacă istoria se repetă? Poate 
că, dacă am cerceta-o consecvent şi 
cu înţelepciune, provocările lumii de 
azi nu ne-ar mai lua atât de mult prin 
surprindere. Oare câţi dintre noi am 
intrat în vârtejul panicii în momentul 
în care, începând cu martie 2020, 
viaţa a început să ni se schimbe total 
și dramatic? Și câţi am fi fost mai 
puţin impresionați de valul de ispite 
de tot felul, dacă am fi citit şi înţeles 
cele prin care au trecut cei dinaintea 
noastră? Și mai e un aspect: istoria 
ne dă cheia trecutului și, prin 
ea, posibilitatea de a deschide 
uşa cea bună a viitorului. 


Să facem o călătorie în Europa înce- 
putului de secol XIV. In Occident, 
papalitatea era într-o criză continuă 
(regii şi papii se luptau pentru supre- 
maţia Europei — papa Bonifaciu VIII 
a şi proclamat supremaţia papală). 
Tot pe atunci începe Războiul de 100 
de ani, dintre Franţa şi Anglia şi încă 
e vremea cruciadelor. În Răsărit, Im- 
periul otoman cucereşte aproape 
toată Turcia de azi, deci o importantă 
parte a Bizanțului şi ameninţă Euro- 
pa. Pe de altă parte, zone întregi sunt 
pustiite de invazia mongolă. Iar peste 
toate, 3 ani de foamete cumplită în 
majoritatea părților de pe continent. 
Deci greutăţi peste greutăţi. 


Credinţa creştină trece şi ea 
printr-o perioadă zbuciumată. 
Scolastica îndepărtează şi mai mult 
Roma de duhul ortodox (aceasta se 
vede şi în artă), iar cucerirea Con- 
stantinopolului de către cruciați dă 
lovitura de graţie oricărei posibile 
împăcări. Către sfârşitul secolului 
XIII se organizează una dintre cele 
mai autoritare instituţii bisericeşti 
catolice: Inchiziția (împotriva eretici- 
lor, apoi extinsă la vrăjitoare, evrei, 
etc.). In Răsărit, deși încercaţi în fe- 
lurite chipuri, creştinii se întăresc 
alături de sfinţi dăruiţi de Dumnezeu 
în acele vremuri grele, precum: Sf. 


Grigorie Palama și Sf. Serghie de Ra- 
done). 


Deşi trâmbiţele lui Dumnezeu răsu- 
nau neîncetat şi în felurite chipuri, 
deşi societatea părea îmbibată de 
religie (forma însă prevalând în ma- 
joritatea cazurilor asupra fondului), 
viaţa se trăia intens în palierul mate- 
rial. Era o etalare a condiţiei sociale, 
a averii, o cufundare în plăceri de 
toate felurile, indiferent de pătura 
socială. 


Și atunci Dumnezeu trimite un alt 
înger, cu o trâmbiţă şi mai puternică: 
în anul 1347 apare în Europa ciuma, 
„moartea neagră”, cum a fost numi- 
tă. Ca un fulger, în toiul vieţii de dis- 
pute şi plăceri. A venit pe filieră asia- 
tică (se pare că adusă prin mongoli 
sau pe Drumul mătăsii) şi s-a răs- 
pândit prin comercianții care navi- 
gau din Constantinopol spre Veneţia, 
Genova, Marsilia şi apoi în toate ţări- 
le Europei. 


La început, oamenii nu s-au dumirit 
că este vorba despre o pandemie. Au 
văzut că încep să moară cei din alte 
cartiere, tot mai mulţi zi de zi (căci 
căruțele cu morți umblau prin cetate 
fără oprire). Dar au zis că e vorba de 
sărăcimea cetăților şi au continuat să 
trăiască la fel ca până atunci. Insă nu 
a durat mult. In câteva săptămâni, de 
la cartierele săracilor, boala s-a în- 
tins tot mai aproape de casele mese- 
riaşilor, apoi de palatele bogaţilor şi 
a început să muște cu sete. Se răs- 
pândea rapid, tăia firul vieţii rapid 
(24-48 de ore, după chinuri groazni- 
ce). Cioclii nu mai făceau faţă. Medi- 
cii erau depăşiţi de situaţie. Preoţii 
nu apucâu să fugă de la un muribund 
la altul, pentru a-i împărtăşi. 


Atunci a intrat în stăpânire panica. 
Nu știa nimeni de unde vine boala, 
ce o cauzează, cum poate fi oprită. 
Vedeau doar că ciuma intra în case, îi 
lua pe apropiaţi, pe cunoscuţi. Azi 
soțul închidea ochii soţiei, iar mâine 
îl duceau pe el la groapă. Un autor 


Lumea creştină medievală 


şi PÂANDEMIILIE () 


Lecţia trecutului 


spunea cu cinism că ciuma neagră a 
acţionat „democratic”: nu a lăsat 
deoparte nici pe săraci, nici pe bo- 
gaţi, nici pe tineri, nici pe bătrâni. 


Dacă în primele săptămâni, când 
erau doar zvonuri, oamenii acope- 
reau iţirea fricii de petreceri, mai 
apoi, autorităţile de prin cetăţile şi 
oraşele europene au început să ia 
măsuri tot mai severe. Casele 
celor bolnavi au fost închise (pe ele 
desenându-se o cruce roşie, semnul 
bolii), iar oamenii izolaţi. Dacă încer- 
cau să iasă, pentru a găsi hrană, cei- 
lalţi băteau în cuie uşile și obloanele 
ferestrelor, lăsându-și vecinii pradă 
morţii prin înfometare. Dar pentru 
că mureau tot mai mulţi, s-a ajuns să 
se izoleze străzi întregi, iar curând 
circulaţia prin oraş a fost restricţio- 
nată pentru întreaga populaţie. 


Cadavrele începeau să umple străzi- 
le, căci nu mai era timp şi loc să fie 
îngropate. În vremea noastră, arheo- 
logii occidentali au descoperit zeci de 
gropi comune, în care erau aruncaţi 
unii peste alţii, mii de oameni. Un 
fum gros a pus stăpânire pe cetate, 
căci erau arse hainele şi lucrurile 
celor morți. 


Apoi au apărut şi alte restricţii: 
pieţele şi tarabele au fost închise, 
slujbele religioase oprite. Prin oraş 
circulau ciocli și medici care purtau 
măşti hidoase, în formă de cioc de 
pasăre (medievalii credeau că ciuma 
e cauzată de aerul infestat de diavol 
și puneau ierburi medicinale aroma- 
te în vârful măștii, care să curețe ae- 
rul). 


Atmosfera din cetăţi s-a schimbat în 
câteva săptămâni: liniște de mor- 
mânt, străzi pustii, case închise, po- 
pulaţia îngrozită. Zvonurile circulau 
din casă în casă, iar în sufletele oa- 
menilor intrase o teamă cumplită de 
moartea groaznică venită prin ciumă. 
(Va urma) 


E.G. 





STAREȚII OPTINEI 


CUVIOSUL lOSIF 


vrednic următor al Stareţului 


Ambrozie 





(osul Iosif s-a născut în anul 


1837, în familia conducătorului de 
sat Efim şi a soţiei sale Maria. La 
vârsta de patru ani Vanea şi-a 
pierdut tatăl, iar la vârsta de unspre- 
zece a rămas orfan şi de mamă. A 
început pentru el o viaţă grea. A fost 
nevoit să muncească la birt şi la bă- 
cănie, să care saci de cinci puduri şi 
alte greutăţi, să însoţească convoiul 
cu marfă. A suferit de foame, a fost 
prigonit, bătut de stăpânul crud. 
Insă viaţa aspră, înspăimântătoare, 
nu i-a pervertit și nu i-a schimbat în 
rău caracterul. 


Tânărul năzuia la o viaţă duhovni- 
cească, însă până la o vreme nu s-a 
gândit la mânăstire. Atunci când în 
sfârşit a apărut un loc bun la negus- 
torul Rafail, care voia să o căsăto- 
rească cu el pe fiica sa, a sosit pe 
neașteptate scrisoarea surorii sale 
Alexandra, care primise deja tunde- 
rea în monahism la Mănăstirea Bo- 
risovsk, cu numele de Leonida. Ea îl 
sfătuia să meargă la Sihăstria Op- 
tina, la stareţi. Cuviosul stareţ Ma- 
carie nu mai era pe atunci în viaţă, 
însă deja strălucea la Sihăstria Op- 
tina un nou luminător, Cuviosul sta- 
reţ Ambrozie. Când tânărul Ivan i-a 
spus acestuia: „Părinte, binecuvân- 
tați-mă să merg la Kiev”, a urmat 
răspunsul neaşteptat al marelui sta- 
reţ: „De ce să mergi la Kiev? Rămâi 
aici!”. Astfel, la 1 martie 1861 a înce- 
put calea monahală lungă de o ju- 
mătate de veac... 


Potrivit obiceiului de la Optina, fie- 
care novice trebuia să se ostenească 
la sala de mese. La această ascultare 
grea s-au descoperit şi s-au întărit 
calităţile bune ale viitorului stareţ: 
ascultarea necondiționată, hăr- 
nicia, tăcerea şi lipsa răutăţii. 
Văzând şi suportând de toate în lu- 
me, el înţelegea ce dar nepreţuit 
dumnezeiesc este tihna şi liniştea 
Sfintei Mănăstiri. Şi în scurt timp l-a 
vizitat Domnul cu o mare mângâie- 
re. Fratele Ivan a fost rânduit ca aju- 


tor de chilie al Cuviosului Ambrozie. 
Posibilitatea de a fi lângă părintele 
drag îl bucura pe tânăr. Insă mulţi- 
mile nesfârşite de vizitatori îi îngre- 
uiau și-i tulburau liniștea sufleteas- 
că. Neindrăznind să-i spună sta- 
rețului despre mâhnirea sa, el a ho- 
tărât să plece în linişte spre sfinţeni- 
ile Kievului, spre tăcerea Athosului. 
Insă stareţul înainte-văzător l-a 
oprit. 


Multe suferinţe şi greutăţi a 
avut el de îndurat în mănăstire: re- 
proșşurile nedrepte, lipsurile, bolile. 
Zeci de ani nu a avut nici măcar un 
colţ al său unde să poată citi, să se 
roage şi să se odihnească. Dormea în 
camera de primire, plină de vizita- 
tori până aproape de miezul nopţii, 
iar la ora unu noaptea trebuia deja 
să meargă la Utrenie... 


Însă încercările l-au întărit şi i-au 
curăţit sufletul, l-au făcut pe fratele 
Ivan un monah. In anul 1872 a fost 
tuns primind numele Iosif. Apoi a 
fost hirotonit ieromonah. În acest 
timp devenise deja ajutorul princi- 
pal al stareţului Ambrozie. Liniștit şi 
serios, el ieşea la vizitatori, îi asculta 
cu atenţie, transmitea cu exactitate 
sfatul stareţului, fără să adauge ni- 
mic de la sine. Tot mai des îi trimi- 
tea stareţul pe vizitatori să-i ceară 
părintelui Iosif sfatul, și toţi erau 
uimiți de faptul că cuvintele sale 
coincideau cu precizie cu ceea ce 
spunea însuși Cuviosul Ambrozie. 


În anul 1888, Cuviosul Iosif a răcit 
foarte tare şi s-a îmbolnăvit. A fost 
dus la spital şi la 14 februarie, cu 
binecuvântarea stareţului Ambrozie, 
a fost tuns în schimă. Cu rugăciunile 
stareţului Ambrozie, boala grea s-a 
retras. Apoi Cuviosul a adormit şi Sf. 
Iosif a rămas singur. Asupra lui s-au 
aşezat îndatoririle de conducător al 
schitului, duhovnic al obștii de la 
Optina şi al maicilor de la Şamordi- 
no. În pofida sănătăţii şubrede şi a 
ostenelilor peste puteri, el nu-şi în- 
găduia nici un fel de îndulcire: era 







un  postitor aspru, dormea 
foarte puţin, purta haine vechi 
si sărăcăcioase. 


Cuviosul Iosif a dobândit de la Dom- 
nul plinătatea darurilor duhov- 
nicești. Mulţi au simţit personal 
lucrarea în el a darului înainte- 
vederii și al tămăduirii. El nu purta 
cu nimeni discuţii îndelungate, şti- 
ind să exprime în câteva cuvinte ce- 
ea ce era mai important, să îndrume 
și să mângâie. Puterea rugăciunii 
sale harice era mai mare şi mai de 
preţ decât orice cuvinte. Se cunoaște 
următoarea întâmplare. O femeie, 
locuind la Optina, s-a îmbolnăvit 
grav; ea a cerut să fie dusă în 
„căsuţa” Cuviosului. El a primit-o şi, 
dându-i în mâini şiragul său de me- 
tanii, a plecat în dormitor, spunând: 
„Aşteptaţi”. Iar atunci când a ieşit, 
ea a uitat cu totul de durerea sa. Pe 
mulţi i-a ajutat Cuviosul Iosif. Ţă- 
ranca A. era bolnavă. A fost operată 
de două ori însă tumoarea i se mă- 
rea tot mai mult, încât nu putea să- 
și mai miște gâtul. Ţăranca i s-a 
adresat stareţului întrebându-l: să 
se opereze sau nu? „Nu trebuie să te 
operezi, ci fă o rugăciune către Sf. 
Mare Mucenic Pantelimon, şi aşa te 
vei tămădui”. Ea a făcut precum i-a 
spus stareţul şi s-a vindecat deplin. 


Pe parcursul a douăzeci de ani, Cu- 
viosul Iosif a fost conducător al schi- 
tului şi duhovnic al obștii. In anul 
1905 însă, a început să se îmbolnă- 
vească si să slăbească. A fost bolnav 
mult timp, suportând cu răbdare 
toate cele îngăduite de către Dom- 
nul. Cuviosul părintele nostru Iosif a 
trecut în linişte la Domnul la 9 mai 
1911. La 12 mai s-a săvârsit înmor- 
mântarea sa. Mâna celui adormit era 
moale şi caldă ca și a unei persoane 
vii. Deja la nouă zile de la sfârşitul 
său, la mormânt s-a petrecut prima 
minune — vindecarea unei îndrăcite. 


Să avem rugăciunile sale! 


